**Espen Dietrichson** (født 17. september 1976 i Stavanger) er en norsk billedkunstner. Han vokste opp i Arendal, og bor nå i Oslo. Dietrichson er utdannet ved Oslo Tegne og Maleskole (1998–2000) og Statens kunstakademi (2000–2004).

Espen Dietrichson jobber hovedsakelig med skulptur. De siste årene har han også stilt ut tegninger og silketrykk. Tore Ellingsen i *Agderposten* beskrev i 2008 Dietrichsons arbeider slik: 

> Arbeidene har klare referanser til modernismens arkitektur og balanserer i spenningsfeltet mellom det funksjonelle og dysfunksjonelle. I tillegg er den håndverksmessige utførelsen både i konstruksjon og overflate betydelig til stede. Form er klart definert. Det er et nøye samspill mellom idé og utførelse. Tegningene har utviklet seg fra skisser som forstudier til egne verk som har fått en større betydning i utstillingsrommet.
> 
> 
> 

Han fikk oppgaven med å utsmykke Våler kirke etter brannen i 2009 og samarbeidet med arkitekt Espen Surnevik. Dietrichsons arbeider skal utsmykke fondveggen bak i koret, alter, prekestol med mer.

Priser og stipender
-------------------

To år etter at han gikk ut av Kunstakademiet fikk han arbeidsplass i Bomuldsfabriken Kunsthalls gjesteatelier i et år, med en separatutstilling samme sted som avslutning. Nesten samtidig ble han tildelt et toårig kunstnerstipend fra staten. Utstillingen ble karakterisert slik i pressemeldingen: «Dietrichsons problematisering av skulpturen og ideen om bruksgjenstanden har også postmodernistiske idealer. De ufunksjonelle arbeidene skaper kaos i et perfekt modernistisk samfunn.»

I 2008 ble han tildelt Aust-Agder fylkeskommunes kunstnerstipend på 170000 kroner. Juryen begrunnet tildelingen av stipendet slik: «Juryen velger å gi stipendet til utvikling av kunstnerskapet til en ambisiøs, ung kunstner med lokal base. Han har internasjonale ambisjoner og er i ferd med å etablere seg på et høyt kunstnerisk nivå.» 

Jakob Weidemann-stipendet ble tildelt Dietrichson i 2011, og styret i Stiftelsen Ringsveens begrunnelse er at «Espen Dietrichson ble valgt både på grunn av de innlysende kvalitetene ved hans utstilte arbeider på Høstutstillingen, og at han tidligere i sitt kunstnerskap har vist seg som et særegent talent i begrunnelsen.»

Utstillinger
------------

Espen Dietrichson har blant annet hatt separatutstillinger ved Galleri Van Bau, Vestfossen (2006), Kunstnerforbundet, Oslo (2007), Bomuldsfabriken Kunsthall, Arendal, (2007), Unge Kunstneres Samfund, Oslo (2008), Galleri Trafo, Asker (2009), Galerie Susan Nielsen, Paris (2010), CirkulationsCentralen i Malmö (2011), Hå gamle prestegård (2011)

Litteratur
----------

* *Sketches for a Mechanical Sunrise*, Red. Eivind Slettemeås med tekster av Eivind Slettemeås, Helga-Marie Nordby og Power Ekroth, Torpedo Press, 2009, ISBN 978-82-997-365-6-5

Referanser
----------

1. ↑  Ellingsen, Tore: «Hedret med stipend» i *Agderposten*, 22. november 2008.
2. ↑  Ballestad, Anne Gro: «Solgte for 500.000 på fire uker» i *Agderposten*, 2. april 2014.
3. ↑  Krakstad, Anna: «Dietrichson på Bomuldsfabriken» i *Agderposten*, 18. september 2007.
4. ↑  Ellingsen, Tore: «Hedret med stipend» i *Agderposten*, 22. november 2008.
5. ↑  Fürstenberg, Monica Linn B.: «Fikk 100.000 i kunstnerstipend» i *Agderposten*, 28. september 2011.

Eksterne lenker
---------------

* Offisielt nettsted Rediger på Wikidata
* Espen Dietrichson først ut i monografiserie fra Torpedo Press hos Kunstkritikk.no
* Espen Dietrichson hos Bomuldsfabriken Kunsthall

Portal: Kunst

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** ISNI **·** BNF **·** BNF (data) **·** SUDOC **·** KulturNav
 |